En só hou ons toe fees. – Toortsie, Kameel en Bokbaaivygie se blog
En só hou ons toe fees.
September 7, 2015 September 7, 2015 ~ Toortsie
Die familiefees het gekom en gegaan, maar wat ‘n fees!
Daar is baie familielede wat ‘n mens net op sulke feeste raakloop. Sommige loop jy gereeld raak, met sommige het jy ‘n verhouding. Daar is niggies wat kleintyd jou beste maatjies was, met wie jy nie in jou daaglikse gejaag te doen kry nie, en kom so ‘n feesnaweek, is dit net lekker, lekker, lekker. In die begin is daar gesiggies wie dalk vreemd is, maar met tyd begin almal ontspan, nuwe bande opbou, gesels, kuier… want ons wortels is dieselfde.
‘n Klompie van ons het die fees, wat eintlik net vir Saterdag bedoel was, ‘n naweek van gemaak. Vrydagaand het die braaivleisvure al hoog gebrand en is daar gekuier en gelag en gesels tot laataand. Groot hartsdinge is gedeel, almal was dit eens: Hierdie tradisie móét voortgaan, dit moet gereeld plaasvind. Staaltjies uit die ou dae is vertel.
Saterdagoggend was almal vroeg op, gereed vir ontbyt, en toe het ‘n bus die span kom oplaai om hul na die familieplaas te vervoer. Ek en manlief het die drie oumas geneem.
Die verrigtinge het by die familiekerkhof begin. Ons het blomme op al die grafte gesit en dit het regtig mooi gelyk. Ná ‘n breuk op die pad, het die buslot darem later daar uitgekom. Daar’s begin met skriflesing en gebed en vir die jongspan is verduidelik wie lê waar, wie was met wie getroud, ens. Terloops, my twee oupagrootjies was broers…
Daarná is ons na die feesterrein by die huis waar oupa en ouma gewoon het, en wás dit ‘n fees! Die kleinspan was behoorlik bedrywig op ‘n waterglybaan en springkasteel, die ouspan het rustig op die stoep sit en gesels, daar’s, en verder is daar net heerlik saamgekuier. ‘n Stamboom is opgetrek, regtig iets besonders.
Later die middag is almal terug, die naweekspan na hul kuierplek, en ná ‘n kort rukkie van rus, is die kuier voortgesit. Die klomp neefs wat in die omgewing woon, het kom inval…, en twee vryersklonge wat dit waag om by van die niggies vlerk te sleep, moes hulle plek in die familie behoorlik “inbraai”. 🙂
Vinnig is dit om.
Ons was omtrent 65 mense bymekaar, die oudste 91 jaar oud.
Mense beny ons soms oor ons dit doen, maar dis só maklik. Het jý lus vir so iets? Selfs al het jy nie kontak met baie van jou familie nie, is dit so maklik om te reël. Skep ‘n geslote event op faceboek. Bepaal watter oupa/ouma se nasate genooi word. Jy nooi almal wie jy kan, en maak dit moontlik dat die genooides ook kan nooi. Op so ‘n manier word byna almal genooi. Vra dat almal wat fb het, seker maak dat sy/haar gesin almal genooi is. Bepaal datum en vorm van die partytjie en geniet dit! Jy sal jou verbaas wie almal opdaag, en ja, daar sal ook wees wie nié opdaag nie, maar dis hul eie verlies. Waag dit! Dis die moeite werd. Ons het bring en braai gehou, dan maak die getalle nie saak nie. Elkeen het slaai gebring en dis op ‘n tafel uitgepak. Almal het saam geëet. Die gasvrou het gesorg vir heerlike brode en poeding.
Posted in Verskeidenheid Onderwerpe	familiefees
Next ›Groet van die walvisse
16 thoughts on “En só hou ons toe fees.”
September 7, 2015 om 8:57 vm
Dit klink heerlik Toorts, bly alles het so goed afgeloop 🙂 Daardie grafte lyk so goed opgepas!!!
September 7, 2015 om 9:17 vm
Ek is regtig dankbaar dat die nefies op wie se voorstoep die begraafplaas is, regtig moeite doen om die grafte mooi op te pas.
September 7, 2015 om 2:24 nm
Ek is so bly dat families nog sulke tradisies het en moeite doen om dit vol te hou. Dis nou een ding van ver woon – ons mis uit op sulke byeenkomste – maar ek het goeie herinneringe van my kinderdae toe ons hele familie Kersdag by my Oupa en Ouma se huis bymekaargekom het, omtrent 20 kleinkinders plus ouers en grootouers.
September 7, 2015 om 4:09 nm
Ek hou van die stamboom se uitleg en vorm! Baie interessant.
September 7, 2015 om 4:12 nm
Ek is ook sommer trots daarop. 🙂
September 7, 2015 om 7:48 nm
Klink heerlik Ek is seker dit word ‘n instelling
September 7, 2015 om 11:03 nm
Dit was die 4e keer. Hopelik oor 2 jaar weer
September 7, 2015 om 10:15 nm
Dis wonderlik.Ons klomp het so uitmekaar gespat,ek weet nie eers meer of al my niggies nog leef nie.Vandag ook gehoor,dat die nuwe eienaar van ons familieplaas,al die geboue platgestoot het..’n hele leeftyd se herinneringe net so verwoes!Ek wil huil daaroor.
Ja dis baie erg.
September 8, 2015 om 3:28 nm
Wonderbaar – dit klink heerlik.
“feesterrein by die huis waar oupa en ouma gewoon het” – is dit steeds familie wat daar woon?
September 8, 2015 om 3:34 nm
Agterkleinkinders van hierdie oupa en ouma.
September 8, 2015 om 5:05 nm
‘n Mens sien beslis heeltemal van jou familie, veral as jy nie naby hulle bly nie. Hoe ouer ek word, hoe lekkerder is dit om met almal te kuier. Klink regtig na ‘n lekker bymekaarkoms wat julle gehad het.
September 8, 2015 om 5:08 nm
Was heerlik ja
September 13, 2015 om 11:12 vm
Klink en lyk na n heerlike tyd saam. My man se Familie is baie mense. Ek het gelukkig al die broers en susters met hul kinders stelselmatig ontmoet. Die kinders het nou al kinders. My kant is baie klein. Ons het altyd Kersfees by een saamgekom. Nooit regtig nog so n lekker uitgebreide familiefees gehad nie. Behoort baie interessant te wees want daar is nogal heelwat familie van my ma se kant wat in SA is. Oudste suster het rukkie terug n familieverjaarsdag bygewoon.
September 13, 2015 om 11:14 vm
My man het ‘n baie groot familie. Dalk moet jy, as jy weer SA toe kom, so iets organize! 🙂 Oja, ek is reg vir jou toeka tokkel as jy hom opsit.
September 13, 2015 om 10:09 nm
Ha, lekker man! Ja ek sal bietjie kyk hoe dit uitwerk.
385,828 ste persoon wat hier inloer! Baie dankie en welkom! Hoop jy loer weer in.